b"\n_START_ARTICLE_\nArquebisbat de Birmingham\n_START_SECTION_\nHist\xc3\xb2ria\n_START_PARAGRAPH_\nEl vicariat apost\xc3\xb2lic del Districte dels Midlands va ser erigit el 30 de gener de 1688._NEWLINE_El 1840 ced\xc3\xad una part del seu territori per tal que s'erig\xc3\xads el vicariat apost\xc3\xb2lic del Districte Oriental (avui bisbat de Northampton) i assum\xc3\xad el nom de vicariat apost\xc3\xb2lic del Districte Central._NEWLINE_La catedral de Sant Chad va ser finalitzada el 21 de juny de 1840 durant el mandat del vicari apost\xc3\xb2lic Thomas Walsh._NEWLINE_Des del 1847 s'establ\xc3\xad a Birmingham, a l'oratori d'Edgbaston, John Henry Newman, que esdevingu\xc3\xa9 cardenal al 1879._NEWLINE_El 29 de setembre de 1850, per mitj\xc3\xa0 del breu Universalis Ecclesia del Papa Pius IX ced\xc3\xad altres porcions de territori per tal que s'erigissin els bisbats de bisbat de Nottingham i de Shrewsbury, i paral\xc2\xb7lelament assum\xc3\xad el nom de di\xc3\xb2cesi de Birmingham._NEWLINE_El 24 de juny de 1852 va ser institu\xc3\xaft el cap\xc3\xadtol de la catedral, que consisteix en un prebost i deu canonges, als quals posteriorment s'afegiren tres canonges honor\xc3\xadfics._NEWLINE_El 9 i el 10 de novembre se celebr\xc3\xa0 el primer s\xc3\xadnode dioces\xc3\xa0. Fins al 1906 li seguiren tretze s\xc3\xadnodes diocesans m\xc3\xa9s._NEWLINE_El 28 d'octubre de 1911 va ser elevada al rang d'arxidi\xc3\xb2cesi metropolitana mitjan\xc3\xa7ant la butlla Si qua est del Papa Pius X._NEWLINE_El Papa Joan Pau II visit\xc3\xa0 l'arxidi\xc3\xb2cesi de Birmingham el mes de maig de 1982. En ocasi\xc3\xb3 del seu viatge a Anglaterra, el Papa Benet XVI visit\xc3\xa0 l'arxidi\xc3\xb2cesi el 19 de setembre de 2010, celebrant la Missa per la beatificaci\xc3\xb3 del cardenal John Henry Newman."